送不愚兄香嚴行
作者：饒節
朝代：宋

paragraphs: 君不見香嚴之山天下望，何必楞伽稱海上。
龍湫直下一萬尺，鶻崖突起三千丈。
借問何人出其中，前有國師後閑公。
中間有人騎乳虎，大雄敬樹真卧龍。
山中壯氣今重振，堂上老人提舊印。
晶明如住廣寒深，淵泉自吸滄溟盡。
兄今三十未爲老，名利波濤拔身早。
向來自裂子夏冠，翻然便剗天然草。
如兄勇銳世莫比，誰與同生亦同死。
只今文采尚未章，人道香嚴有真子。
隋河渾渾日夜流，兄今倚柁到南州。
南州水潔草如染，自在溈山水牯牛。